
RRT alapú tanítóminta-gyűjtés alkalmazásai a megerősítéses tanulásban

Kulcsszavak: gépi tanulás, megerősítéses tanulás, fa-alapú algoritmusok, mintahatékonyság, rrt
A megerősítéses tanulásban a mintahatékonyság kulcsfontosságú olyan helyzetekben, amikor a környezet felfedezése időigényes, vagy más okból nehezített, illetve gyors prototípus-tervezés esetén, amikor a kisebb méretű, az állapotteret jobban lefedő tanítóminta-halmaz előnyösebb.
Jelen dolgozatomban a Rapidly exploring Random Trees (RRT) módszer alkalmazásait vizsgálom a tanítóminta-gyűjtés során, ahol a fa építésében használt metrikus tér létrehozásához bizonyos előre tanított modellek Q-terét használom. A véletlenszerű felfedezéssel történő mintagyűjtéssel összehasonlítva, kimutatom az RRT-alapú mintagyűjtés előnyét a konvergencia sebességét tekintve, ezen összehasonlítást több ismert megerősítéses tanulás környezetben és különféle DQN modellek tanításán keresztül bemutatva. Ezen felül vizsgálom az RRT hozzáadása során lehetséges különféle variációk és hiperparaméterek hatását a tanítás pontosságára és a konvergencia sebességére.



